**Г О Д И Ш Е Н О Т Ч Е Т**

 **за дейността на Инспектората през 2022 г.**

На основание чл. 46 от Закона за администрацията и чл. 16 от Устройствения правилник на Министерство на регионалното развитие и благоустройството (МРРБ), Инспекторатът осигурява изпълнението на контролните функции на министъра на регионалното развитие и благоустройството, като осъществява административен контрол върху дейността на министерството, включително върху дейността на второстепенните разпоредители с бюджет към министъра.

**1. Извършени проверки**

В изпълнение на нормативно определените функции, през 2022 г. Инспекторатът е извършил общо 44 /четиридесет и четири/ броя проверки.

Във връзка с постъпили сигнали по Административнопроцесуалния кодекс (АПК) са извършени двадесет и шест проверки, при които е установено, че в десет от тях посочените твърдения са основателни. В тази връзка са предприети действия за отстраняване на констатираните нарушения, както и за образуване на дисциплинарни и/или административнонаказателни производства срещу виновните длъжностни лица.

Относно спазването на изискванията на Закона за противодействие на корупцията и за отнемане на незаконно придобитото имущество (ЗПКОНПИ) са извършени дванадесет ежемесечни проверки на декларациите за несъвместимост по чл. 35, ал. 1, т. 1 от ЗПКОНПИ, подадени от всички новоназначени служители в МРРБ, в т.ч. и от лицата, с които са сключени договори за управление и контрол на публични предприятия от системата на МРРБ. При проверките не са установени обстоятелства, обуславящи несъвместимост.

Извършена е и проверка по отношение спазването на нормативно определения срок за подаване на декларациите за имущество и интереси (ежегодни и встъпителни) по чл. 35, ал. 1, т. 2 от ЗПКОНПИ от страна на лицата по § 2, ал. 1 от ДР на ЗПКОНПИ, чиито орган по назначаването е министъра на регионалното развитие и благоустройството. При проверката е установено, че всички длъжностни лица, са спазили регламентираните срокове.

По разпореждане на министъра са извършени четири тематични проверки, а във връзка със заповед на министър-председателя е създадена междуведомствена работна група, в чийто състав са включени служители на Инспектората на МРРБ.

За резултатите от всички извършени проверки са изготвени доклади, които са утвърдени от министъра. В тях са отразени конкретни препоръки за отстраняване на констатираните пропуски и нарушения в съответните административни звена и структури. В определените срокове, от ръководителите на проверяваните обекти е представена информация за предприетите от тях действия по изпълнение на дадените препоръки.

**2. Предприети действия по постъпили сигнали по АПК**

През отчетния период в Инспектората са постъпили и са разгледани 81 /осемдесет и един/ броя сигнали по АПК. От тях 15 бр. са препратени на компетентните органи, съгласно чл. 112 от АПК; 15 бр. са приключени по реда на чл. 124, ал. 1 от АПК. Извършени са проверки по 26 бр. от постъпилите сигнали, а по 25 бр. са изготвени отговори до подателите на сигналите след направено предварително проучване по чл. 32, ал. 1 от Наредбата за структурата и минималната численост на инспекторатите, реда и начина за осъществяване на дейността им и взаимодействието със специализираните контролни органи.

**3. Извършени дейности по национални стратегии и програми**

В изпълнение на Националната стратегия за превенция и противодействие на корупцията в Република България 2021 г. – 2027 г. е изготвен Антикорупционен план на МРРБ за 2022 г., който включва мерки и по отношение на второстепенните разпоредители с бюджет към министъра. За изпълнението на антикорупционните мерки са изготвени шестмесечен и годишен отчет, които са публикувани на официалната интернет страница на министерството в раздел „Антикорупция“.